Ukrainanıñ Avstriya elçisi Qırım aqqında: «Toprağıñnı hırsızlağan birinen yahşı munasebetiñ olamaz»
20 fevral 2020, 17:37
Ukrainanıñ Avstriya elçisi Oleksandr Şçerba Qırımnıñ Rusiye işğali başlağanınıñ yılında «toprağıñnı hırsızlağan birinen yahşı munasebetiñ olamaz», dep qayd etti. Bu aqta diplomat Facebookta yazdı.
«Altı yıl evelsi şu künü Putin «Qırım meselesini çezmege» emir etti. O vaqıttan berli «Qırım meselesi qapatıldı», dep aytalar. «Ukraina meselesi» de qapatıldı demek: Ukraina ve Rusiye 20-nci asırnıñ yaramay adetlerine köre topraqlarnıñ zaptınen ayırıldı. Toprağıñnı hırsızlağan birinen yahşı munasebetiñ olamaz. Qırım – Ukrainadır», – dep aytıla elçiniñ mesacında.
Bundan evel Qırımnıñ Rusiye ilhaqı başlağanınıñ yılında Büyük Britaniya Ukraina topraq bütünligine qoltutıp, Rusiyeni yarımadadan ketmesine çağırdı. ABD, Kremlniñ Qırım iddialarını qabul etmeycek, dep bildirdi.
Ukraina Tış işler nazirligi, Qırımnıñ Rusiye tarafından işğal etilgeniniñ altıncı yılında yarımadada qırımtatarlarğa ve ukrainlerge qarşı yapılğan repressiyalarnı qayd etti.
Ukrainada fevralniñ 20-nde Sema Yüzü qaramanları añıla. 2014 senesi fevralniñ 18-nden 20-ne qadar Kyivniñ merkezinde yüzden çoq kişi elâk oldı, eñ çoq insan fevralniñ 20-nde atıp öldürildi. Narazılıq aktsiyasınıñ elâk olğan iştirakçilerini «Sema yüzü» dep adlandırıp başladılar. Elâk olğanlar arasından ondan çoq uquq qoruyıcı da bar edi.